**З А П О В Е Д**

***№ АС – 175***

***гр. София, 15 май 2020 година***

 На основание чл. 80, ал. 1 от Закона за съдебната власт, във връзка с Решение на Съдийската колегия към Висшия съдебен съвет от проведеното заседание на 12.05.2020г., с което са приети насоки относно възстановяването на работата на съдилищата, а от друга страна предвид актуалната епидемична обстановка, обусловена от световната пандемия, причинена от COVID–19 и необходимостта в тази връзка от предприемане на съответните мерки за защита на живота и здравето, както на съдиите и служителите на Софийски районен съд, така и на всички участници в производствата,

**НАРЕЖДАМ:**

1. Съдебни книжа по граждански дела могат да се подават с квалифициран електронен подпис на следния електронен адрес: documents.go@srs.justice.bg.
2. Съдебни книжа по наказателни дела могат да се подават с квалифициран електронен подпис на следния електронен адрес: documents.no@srs.justice.bg.
3. Вещите лица, назначени по делата да посочват електронен адрес и мобилен телефон за връзка, както и профили в системи за онлайн – комуникация, чрез които биха могли да се провеждат видеоконферентни връзки с тях с цел изслушването им в открито съдебно заседание.
4. Изготвените експертни заключения по граждански дела могат да бъдат депозирани на следния електронен адрес: ekspertizi.go@srs.justice.bg
5. Изготвените експертни заключения по наказателни дела могат да бъдат депозирани на следния електронен адрес: ekspertizi.no@srs.justice.bg
6. При драстични забавяния в графика за заседателния ден, председателят на съответния съдебен състав да разпореди вземане на мерки с цел недопускане струпване на хора в сградата на съда, включително участниците в следващите дела да изчакват пред сградата на съда, за което съдебният секретар своевременно да уведоми служителите от ОД Охрана.
7. Когато съдебното заседание не може да бъде проведено съобразно изготвения график на състава, делото следва предварително да се отсрочи за друга дата или за друг час същия ден.
8. Съдебните заседания по наказателни дела със значителен брой участници (над 8 лица) могат да се провеждат в зала „проф.Живко Сталев”, зала № 7 или зала № 30, в сградата на СРС, находяща се на адрес: гр.София, бул.”Цар Борис III”№ 54. За целта се подава писмена заявка за ползването до заместник – председателя и ръководител на наказателно отделение, който се произнася по искането.
9. Наказателните дела, образувани по реда чл.64, чл.65, чл.66, чл.427 – 432 от НПК и по реда на Закона за здравето, както и произнасяния по реда на чл.270 НПК, при възможност да се разглеждат чрез дистанционна интернет връзка. За целта да се ползват наличните в съда преносими компютри и таблети след предварителна заявка до Началника на АС „Съдебни секретари – НО“. По същия ред по преценка на съдията видеоконферентни връзки може да се провеждат и в други случаи.
10. Граждански дела може да се разглеждат чрез дистанционна интернет връзка в зала „проф.Живко Сталев“ на бул.”Цар Борис III”№ 54. За целта се подава писмена заявка за ползването до заместник – председателя и ръководител на съответното гражданско отделение, който се произнася по искането след съгласуване с Началника на АС „Съдебни секретари – ГО“, съобразно графика на ползване на залата и техническата обезпеченост.
11. Служителят на длъжност „Връзки с обществеността” да подготвя ежедневни справки за делата с обществен интерес и по тези, по които медии и журналисти завяват интерес.
12. Публичността на проведените съдебните заседания (при наличие на медиен интерес) да бъде осигурена чрез нарочно изявление на служителя „Връзки с обществеността” непосредствено след приключване на съдебното заседание.
13. Да се публикува на сайта на съда телефон и електронен адрес за връзка със служителя „Връзки с обществеността”.

Заповедта да се публикува на официалната страница на съда, както и да се постави на видно място в сградите на съда, за сведение и изпълнение.

*Препис от заповедта да се връчи по електронен път на всички съдии и служители на СРС, за сведение и изпълнение.*

***Председател на Софийски районен съд:***

 ***/съдия Александър Ангелов/***